# Anne Birgitte Lundholt

### Fra Wikipedia, den frie encyklopædi

Anne Birgitte Lundholt (født 11. juni 1952) er dansk erhvervsleder og tidligere politiker fra Konservative Folkeparti samt minister.

## [redigér] Biografi

Anne Birgitte Lundholt er født i Fredericia som datter af ingeniør Niels Ebbe Lundholt og sekretær Aase Lundholt. Hun tog studentereksamen fra Fredericia Gymnasium i 1971, og derefter studerede hun på Århus Universitet 1971-77, hvilket gav hende titlen af cand.scient.pol..

Hun fungerede i tre år herefter som sekretær i Dansk Arbejdsgiverforening, hvorefter hun skiftede til Textilindustrien som kontorchef og senere vicedirektør, samtidig med at hun tog en HD i udenrigshandel fra Handelshøjskolen i København (1983). I 1988 blev hun administrerende direktør i Møbelfabrikantforeningen, der senere skiftede navn til Dansk Møbelindustri, indtil hun blev hentet ind som industriminister i Regeringen Poul Schlüter III fra 2. december 1989 til 17. december 1990.

Lundholt var for Ringkøbing Amtskreds blevet valgt ind i Folketinget ved valget 12. december 1990, og hun blev herefter industri- og energiminister i Regeringen Poul Schlüter IV fra 18. december 1990 til 24. januar 1993. Efter regeringsskiftet fortsatte hun som menigt folketingsmedlem og var politisk ordfører fra 1995 frem til 8. oktober 1997. Herefter trak hun sig som folketingsmedlem for i stedet at blive administrerende direktør for Danske Slagterier.

I 2005 stoppede hun i Danske Slagterier, hvorefter hun etablerede eget konsulentfirma og fungerer nu som senior advisor i Kreab, en kommunikationsvirksomhed i Bruxelles. I 2006 blev hun udpeget som formand for bestyrelsen i Banedanmark, og hun har flere bestyrelsesposter, heriblandt i Post Danmark og Nordea.

I 1990 blev Anne Birgitte Lundholt udnævnt til kommandør af Dannebrogordenen samt valgt til årets politiker af Landsforeningen af Erhvervsinteresser.

## [redigér] Politisk baggrund

Allerede som ganske ung blev Lundholt politisk engageret, og hun meldte sig ind i Konservativ Ungdom i 1966. Hun blev formand for Konservativ Ungdom i Fredericia 1969-70, efterfulgt af medlemskab af Det Konservative Folkepartis kredsbestyrelse i Århus 1971-77. I 1975 blev hun opstillet som folketingskandidat i Givekredsen, som blev udskiftet med Vordingborgkredsen i 1977, Sundbykredsen 1979, Herningkredsen i 1990 og Hellerupkredsen i 1995.

Efter de interne stridigheder om at blive ny landsformand efter Hans Engell i 1997 trak hun sig fra aktiv politik.

## [redigér] Kilder

- Folketingets hjemmeside om Anne Birgitte Lundholt

| Artiklen om Anne Birgitte Lundholt kan blive bedre, hvis der indsættes et (bedre) billede. Du kan hjælpe ved at afsøge Commons for et passende billede eller uploade et godt billede til Commons iht. de tilladte licenser og indsætte det i artiklen.

Hentet fra "http://da.wikipedia.org../../../a/n/n/Anne_Birgitte_Lundholt_cbf0.html"

Kategorier: Personbillede savnes | Danske erhvervsledere | Danske konservative ministre | Konservative folketingsmedlemmer

##### Views

- Artikel
- Diskussion
- Nuværende version

##### Søg